Source: http://curia.europa.eu/juris/document/document.jsf?text=&docid=60262&pageIndex=0&doclang=MT&mode=req&dir=&occ=first&part=1&cid=7006633
Timestamp: 2020-01-24 19:44:28+00:00
Document Index: 1352789

Matched Legal Cases: ['QORTI ', 'Qorti ', 'Qorti ', 'QORTI ', 'Qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ']

DIGRIET TAL-QORTI TAL-ĠUSTIZZJA (ir-Raba' Awla)
"Talba għal deċiżjoni preliminari – Interpretazzjoni tal-prinċipju ta' non‑diskriminazzjoni – Dispożizzjoni nazzjonali li tipprojbixxi, taħt piena ta' prosekuzzjoni, l-użu ta' emblema li tikkonsisti fi stilla ħamra b'ħames ponot fil-preżenza ta' pubbliku numeruż – Inkompetenza tal-Qorti tal-Ġustizzja"
Fil-kawża C‑328/04
li għandha bħala suġġett talba għal deċiżjoni preliminari skond l-Artikolu 234 KE, imressqa mill-Fővárosi Bíróság (L-Ungerija), permezz ta' deċiżjoni ta' l-24 ta' Ġunju 2004, li waslet lill-Qorti tal-Ġustizzja fit-28 ta' Lulju 2004, fil-proċedimenti kriminali kontra
IL-QORTI TAL-ĠUSTIZZJA (ir-Raba' Awla),
komposta minn K. Lenaerts, President ta' l-Awla, K. Schiemann (Relatur) u E. Juhász, Imħallfin,
Avukat Ġenerali: C. Stix‑Hackl,
1 It-talba għal deċiżjoni preliminari tirrigwarda l-interpretazzjoni tal-prinċipju ta' non-diskriminazzjoni bħala prinċipju fundamentali tad-dritt Komunitarju.
2 Din it-talba ġiet ippreżentata fil-kuntest ta' proċedimenti kriminali mibdija kontra s-Sur Vajnai għall-ksur ta' l-Artikolu 269/B tal-Kodiċi Kriminali Ungeriż (Büntető Törvénykönyv) li jipprojbixxi li wieħed juża quddiem pubbliku numeruż "emblemi tat-totalitariżmu".
3 L-Artikolu 269/B tal-Kodiċi Kriminali Ungeriż, intitolat "Użu ta' emblemi tat-totalitariżmu", jiddisponi:
"(1) Kull min
a) iqassam,
b) juża quddiem pubbliku numeruż,
c) jesponi fil-pubbliku,
swastika, beġġ ta' l-SS, salib bi vleġġa, minġel u martell, stilla ħamra b'ħames ponot jew simbolu li jirrappreżentahom, fin-nuqqas ta' ksur iktar gravi, jikkommetti reat li huwa punibbli b'ammenda.
(2) Il-persuni li jwettqu l-att indikat fil-paragrafu (1) għal finijiet ta' tixrid ta' konoxxenza, ta' edukazzjoni, ta' xjenza, ta' arti jew ta' informazzjoni fuq il-ġrajjiet storiċi jew kontemporanei mhumiex punibbli.
(3) Id-dispożizzjonijiet tal-paragrafi 1 u 2 mhumiex applikabbli għall-emblemi uffiċjali attwali ta' l-Istati."
4 Jirriżulta mid-digiet ta' rinviju li s-Sur Vajnai, viċi president tal-Partit Laburista Ungeriż, ġie akkużat kriminalment talli kellu quddiem pubbliku numeruż, fuq ilbiesu, matul manifestazzjoni organizzata f'Budapest, fil-21 ta' Frar 2003, stilla ħamra b'ħames ponot tal-kartun, ta' dijametru ta' 5 ċentimetri. Pulizija li kien parti mis-servizz ta' l-ordni pubbliku stiednu jneħħi din l-emblema, ħaġa li huwa aċċetta li jagħmel.
5 B'sentenza tal-11 ta' Marzu 2004, il-Pesti Központi Kerületi Bíróság (Qorti ċentrali tal-kwartier ta' Pest) sabet lis-Sur Vajnai ħati li uża, bi ksur ta' l-Artikolu 269/B, (1)b, tal-Kodiċi Kriminali Ungeriż, "emblema tat-totalitariżmu". Din il-qorti ddeċidiet li tqegħdu taħt probation għal perijodu ta' sena u ordnat il-konfiska ta' din l-emblema.
6 Is-Sur Vajnai appella minn din is-sentenza quddiem il-qorti tar-Rinviju.
7 Fid-deċiżjoni ta' rinviju tagħha, il-Fővárosi Bíróság (qorti ta' Budapest) irrilevat li f'diversi Stati Membri, per eżempju r-Repubblika Taljana, il-partiti tax-xellug għandhom bħala simbolu l-istilla ħamra jew il-minġel u l-martell. Jirriżulta, skond din il-qorti, li l-membri ta' l-organizzazzjonijiet tax-xellug Taljani jistgħu jħaddnu l-emblemi tal-moviment tal-ħaddiem, mingħajr ma jiltqagħu ma'xi projbizzjoni, filwaqt li l-Kodiċi Kriminali Ungeriż jipprojbixxi l-użu ta' dawn l-emblemi. Għaldaqstant, tqum il-kwistjoni jekk dispożizzjoni li, fi Stat Membru, tipprojbixxi l-użu ta' l-emblemi tal-moviment internazzjonali tal-ħaddiema taħt piena ta' sanzjonijiet kriminali, filwaqt li fit-territorju ta' Stat membru ieħor, li wieħed jilbes l-istess emblemi ma jwassal għal ebda sanzjoni, hijiex diskriminatorja.
8 Huwa f'dawn iċ-ċirkustanzi li l-Fővárosi Bíróság iddeċidiet li tissospendi d-deċiżjoni tagħha u li tagħmel lill-Qorti tal-Ġustizzja d-domanda preliminari li ġejja:
"L-Artikolu 269/B(1) tal-Kodiċi Kriminali Ungeriż, li jgħid li min juża jew jesponi, fil-preżenza ta' pubbliku numeruż, emblema li tikkonsisti fi stilla ħamra b'ħames ponot - fin-nuqqas ta' ksur iktar gravi – jikkommetti reat (minuri), huwa kompatibbli mal-prinċipju fundamentali Komunitarju ta' non-diskriminazzjoni? L-Artikolu 6 tat-Trattat li jistabbilixxi l-Unjoni Ewropea, li jgħid li l-Unjoni hija bbażata fuq il-prinċipji ta' libertà, ta' demokrazija, ta' rispett tad-drittijiet tal-bniedem u tal-libertajiet fundamentali jew id-dispożizzjonijiet tad-Direttiva 2000/43/KE, li tirreferi ukoll għal-libertajiet fundamentali, jew l-Artikoli 10, 11, u 12 tal-Karta tad-Drittijiet Fundamentali, jippermettu lil persuna li tixtieq turi l-konvinzjonijiet politiċi tagħha, permezz ta' emblema li tirrappreżentahom, li tagħmel hekk fi kwalunkwe Stat Membru?"
9 Il-Gvern Ungeriż u dak Olandiż, kif ukoll il-Kummissjoni, li ppreżentaw sottomissjonijiet bil-miktub, jesprimu dubji fuq il-kompetenza tal-Qorti tal-Ġustizzja biex tirrispondi għad-domanda preliminari.
10 Għandu jsir, għall-verifika tal-kompetenza tal-Qorti tal-Ġustizzja, eżami tas-suġġett tad-domanda magħmula.
11 B'din id-domanda, il-qorti nazzjonali qed issaqsi, sostanzjalment, jekk il-prinċipju ta' non-diskriminazzjoni, l-Artikolu 6 UE, id-dispożizzjonijiet tad-Direttiva tal-Kunsill, 2000/43/KE tad-29 ta' Ġunju 2000, li timplementa l-prinċipju tat-trattament ugwali bejn il-persuni irrispettivament mill-oriġini ta' razza jew [oriġini] etnika (ĠU L180, p. 22), jew l-Artikoli 10, 11, u 12 tal-Karta tad-Drittijiet Fundamentali ta' l-Unjoni Ewropea, ipproklamata fis-7 ta' Diċembru 2000 f'Nizza (ĠU C364, p.1), ma jippermettux dispożizzjoni nazzjonali bħall-Artikolu 269/B tal-Kodiċi Kriminali Ungeriż li tippenalizza li wieħed jilbes quddiem pubbliku numeruż is-simbolu in kwistjoni fil-kawża prinċpali.
12 Hija ġurisprudenza kostanti li, meta leġiżlazzjoni nazzjonali tidħol fil-kamp ta' applikazzjoni tad-dritt Komunitarju, il-Qorti tal-Ġustizzja, meta tiġi mitluba permezz ta' domanda preliminari, għandha tagħti l-elementi kollha ta' interpretazzjoni neċessarji għall-evalwazzjoni, mill-qorti nazzjonali, tal-konformità ta' tali leġiżlazzjoni mad-drittijiet fundamentali li tagħhom hija tiggarantixxi r-rispett (ara s-sentenza tad-29 ta' Mejju 1997, Kremzow, C-299/95, Ġabra. p.I-2629, punt 15).
13 Min-naħa l-oħra, il-Qorti tal-Ġustizzja ma għandhiex din il-kompetenza fir-rigward ta' leġiżlazzjoni li ma taqax taħt il-kuntest tad-dritt Komunitarju meta s-suġġett tal-kawża ma jippreżenta ebda rabta ma' xi waħda mis-sitwazzjonijiet previsti mid-dispożizzjonijiet tat-Trattati (ara s-sentenza Kremzow, iċċitata iktar 'il fuq, punti 15 u 16).
14 Għandu jiġi konkluż li l-każ tas-Sur Vajnai ma jippreżenta ebda element ta' rabta ma' xi waħda mis-sitwazzjonijiet previsti mid-dispożizzjonijiet tat-Trattati u li l-leġiżlazzjoni Ungeriża applikabbli fil-kawża prinċipali ma taqax taħt il-kuntest tad-dritt Komunitarju.
15 F'dawn iċ-ċirkustanzi, hemm lok li jiġi kkonstatat, skond l-Artikolu 92(1) tar-Regoli tal-Proċedura, li l-Qorti tal-Ġustizzja hija manifestament inkompetenti li tirrispondi d-domanda magħmula mill-Fővárosi Bíróság.
16 Peress li l-proċedura għandha, fir-rigward tal-partijiet fil-kawża prinċipali, in-natura ta' kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż tal-preżentata tas-sottomissjonijiet quddiem il-Qorti tal-Ġustizzja, barra dawk ta' l-imsemmija partijiet, ma jistgħux jiġu mħallsa lura.
Għal dawn il-motivi, il-Qorti tal-Ġustizzja (ir-Raba' Awla) tordna:
Il-Qorti tal-Ġustizzja hija manifestament inkompetenti li tirrispondi d-domanda magħmula mill-Fővárosi Bíróság (L-Ungerija), bid-deċiżjoni ta' l-24 ta' Ġunju 2004.